b'\n_START_ARTICLE_\nVeronica Guerin\n_START_SECTION_\nLiv og virke\n_START_PARAGRAPH_\nGuerin var utdannet statsviter, og hadde arbeidet med PR f\xc3\xb8r hun ble journalist i de irske avisene Sunday Business Post og Sunday Tribune.  I 1994 begynte hun \xc3\xa5 skrive om kriminelle nettverk i den irske avisen Sunday Independent. Hun brukte kallenavn p\xc3\xa5 kriminelle hun omtalte, for \xc3\xa5 omg\xc3\xa5 irsk \xc3\xa6rekrenkelseslovgivning. Da hun begynte \xc3\xa5 skrive om narkotikaomsetning, mottok hun en rekke d\xc3\xb8dstrusler. _NEWLINE_Hun ble skutt i benet utenfor hjemmet 30. januar 1995, og noen av hennes kritikere hevdet da at hun hadde arrangert dette selv for \xc3\xa5 f\xc3\xa5 publisitet. Det ble imidlertid etablert et beskyttelsesystem, men 13. september 1995 ble hun angrepet av den antatt kriminelle John Gilligan, da hun pr\xc3\xb8vde \xc3\xa5 intervjue ham. Det irske Garda S\xc3\xadoch\xc3\xa1na ville gi henne kontinuerlig beskyttelse, men dette avslo hun._NEWLINE_26. juni 1996 ble hun skutt og drept, idet hun ble truffet av fem skudd avfyrt av passasjeren p\xc3\xa5 en passerende motorsykkel, da hun kj\xc3\xb8rte bilen sin p\xc3\xa5 motorveien M7 rett utenfor Dublin. Drapet vakte stor oppmerksomhet og Taoiseach John Bruton (lederen av den irske regjeringen) karakteriserte det som \xc2\xabet angrep p\xc3\xa5 demokratiet\xc2\xbb. I den p\xc3\xa5f\xc3\xb8lgende etterforskningen ble over 150 arrestert i en jakt p\xc3\xa5 organisert kriminalitet i Irland._NEWLINE_I november 1998 ble narkohandleren Paul Ward anklaget for drapet, og d\xc3\xb8mt til livsvarig fengsel p\xc3\xa5 grunnlag av at han hadde tilsvarende v\xc3\xa5pen og en motorsykkel. Denne kjennelsen ble senere opphevet etter anke, men Ward ble sittende fengslet p\xc3\xa5 grunn av andre forhold. Senere ble den sentrale narkohandleren Brian Meehan arrestert i Amsterdam, utlevert til Irland, og senere anklaget for drapet. Han ble d\xc3\xb8mt til livsvarig fengsel, og soner fortsatt denne dommen. Senere ble ogs\xc3\xa5 John Gilligan utlevert fra England 3. februar 2000 og d\xc3\xb8mt til 20 \xc3\xa5rs fengsel for medvirkning._NEWLINE_Historien om Veronica Guerin er filmatisert gjennom filmen med samme navn fra 2003.'